প্রথমে অবশ্য চালনা বন্দর নামে যাত্রা শুরু হয়। পরে নাম পরিবর্তন করে মোংলা বন্দর রাখা হয়। এখানে সরকারি পরিচালনায় পশুর হোটেল নামে একটি বিলাসবহুল আবাসিক হোটেল রয়েছে। সরকারি হোটেল ছাড়াও কয়েকটি আবাসিক হোটেল ও রেস্তোরাঁ রয়েছে। এখানে দেশি-বিদেশি পর্যটকেরা চমৎকারভাবে ভ্রমণকালীন সময় পার করেন। এখানে একটি পিকনিক কর্নার রয়েছে বন্দর এলাকায়। এখান থেকে সুবিধামতো লঞ্চ, ট্রলার, নৌকাযোগে সুন্দরবনে যাতায়াত করতে হয় এবং সড়কপথে সুন্দরবনের লোকালয়গুলোও ঘুরে আসা যায়। ১৯৬১ খ্রিস্টাব্দে বহুসংখ্যক পাশ্চাত্য সাংবাদিক সুন্দরবন ভ্রমণে আসেন। ১৯৬৭ খ্রিস্টাব্দে বিশ্ব বন্য জন্তু তহবিলের পক্ষে পাঁচ সদস্যের একটি দল গাই মাউন্টফোর্টের নেতৃত্বে তথ্যানুসন্ধানের জন্য সুন্দরবন ভ্রমণ করেন। তারা সরকারকে বিভিন্ন বিষয়ে পরামর্শ দেন। সুন্দরবন বিশ্বের বিরল অনেক ঐতিহ্যে ভরপুর থাকলেও এখনো যথাযথ পর্যটন কেন্দ্র গড়ে ওঠেনি বললেই চলে। এটা আমাদের শুধু নয়, বিদেশিদের কাছেও দারুণ দুঃখের বিষয়! এমনও দেখা যায় যে নিরাপত্তাবেষ্টিত এলাকায় কয়েক কিলোমিটার জুড়ে কোনো বিশ্রামাগার নেই। গাছের বাকল, শিকড় ইত্যাদির ওপর বসে বিশ্রাম নিতে হয়। অভিজ্ঞদের মতে জয়মনির ঘোল থেকে উড়াল সেতুযোগে সুন্দরবনের ওপর আন্তর্জাতিক মানের পর্যটন কেন্দ্র গড়ে তোলা যায়। এতে করে বৈদেশিক মুদ্রা অর্জনে সুন্দরবনের পর্যটন শিল্প একেবারে প্রথম সারিতে চলে আসতে পারতো।